Diari Oficial de la Generalitat Valenciana


Sumari del DOGV 4941, del 08-02-2005 (2005/1246)

DECRET 22/2005, de 4 de febrer, del Consell de la Generalitat, pel qual s'estableixen ajudes per a pal·liar els danys produïts per les gelades dels últims dies del mes de gener de 2005.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4941

Data del DOGV
:   08-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1246


Data del document
:   04-02-2005

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * catàstrofe agrícola
    * inclemència atmosfèrica
    * agricultor
    * suport econòmic
    * desastre natural
    * ajuda a l'agricultura
    * ajuda pública

DECRET 22/2005, de 4 de febrer, del Consell de la Generalitat, pel qual s'estableixen ajudes per a pal·liar els danys produïts per les gelades dels últims dies del mes de gener de 2005. [2005/M1246]
  
Durant els últims dies del mes de gener de 2005, la Comunitat Valenciana s'ha vist afectada per un fort descens de les temperatures que ha causat importants danys en un considerable número d'espècies agrícoles.
  
Per a fer front a estos fenòmens meteorològics, l'actual sistema d'assegurances agràries presenta, entre les seues cobertures, els danys ocasionats per les gelades, sempre que els danys s'hagen produït durant el període de garanties. Este sinistre ha tingut lloc quan per a determinades espècies cultivades encara no s'ha iniciat el període de garanties, o bé per a altres el període de les quals ha finalitzat, amb el consegüent desemparament que això suposa per als titulars de les explotacions agràries afectades. Així mateix, cal tindre en compte els danys en fusta no coberts per les assegurances agràries.
  
Davant d'esta situació, el Consell de la Generalitat, després de l'anàlisi de la informació disponible en relació amb els danys apreciats, i en espera de la determinació definitiva dels danys produïts en els diversos cultius afectats, ha decidit establir una sèrie de mesures de caràcter excepcional, consistents en ajudes econòmiques que pal·lien, en la mesura que es puga, els greus efectes produïts per les gelades i que permeten la recuperació econòmica de les explotacions afectades.
  
L'amplitud del dany ocasionat suposa la identificació com a potencial beneficiari a la totalitat de les explotacions agràries de la Comunitat Valenciana que sensiblement hagen patit danys. Esta amplitud de danys obliga, d'altra banda, a una necessària coordinació entre les diferents administracions públiques afectades en efectes de garantir una eficaç i equitativa distribució dels recursos públics disponibles.
  
En este context, a proposta del conseller d'Agricultura, Pesca i Alimentació i amb la deliberació prèvia del Consell de la Generalitat, en la reunió del dia 4 de febrer de 2005,
  
DECRETE
  
Article 1
  
El Consell de la Generalitat, per mitjà de la Conselleria d'Agricultura, Pesca i Alimentació, concedirà ajudes als titulars d'explotacions i infraestructures agràries que s'han vist afectades per les gelades dels últims dies del mes de gener de 2005.
  
Article 2
  
La Conselleria d'Agricultura, Pesca i Alimentació establirà una línia d'ajuda a aquelles produccions agràries sense cobertura d'assegurança en el moment de produir-se les gelades. Als efectes del present decret, s'entendran com a tals:
  
a) Aquelles explotacions danyades que acrediten haver subscrit pòlissa de gelada per a l'actual campanya, quan les dates en què es van produir les gelades no estigueren dins del període de garantia previst en el Pla d'Assegurances Agràries.
  
b) Aquelles explotacions danyades assegurables davant de gelades el període de garantia de les quals no haguera començat en el moment de produir-se estes, sempre que el seu titular acredite haver subscrit pòlissa de gelada durant este exercici o el precedent.
  
c) Aquelles explotacions danyades no assegurables davant de gelades, sempre que el seu titular acredite haver subscrit una pòlissa d'assegurança per a riscos diferents del de cobertura per gelada durant este exercici o el precedent.
  
Article 3
  
La Conselleria d'Agricultura, Pesca i Alimentació habilitarà una línia d'ajudes per a costejar la reposició per nous plantons dels arbres o plantons afectats per les gelades.
  
Article 4
  
La Conselleria d'Agricultura, Pesca i Alimentació habilitarà una línia d'ajudes per a auxiliar les inversions que s'hagen d'escometre en les infraestructures de reg afectades per les gelades.
  
Article 5
  
Per mitjà d'ordres de la Conselleria d'Agricultura, Pesca i Alimentació s'establiran els cultius i infraestructures a auxiliar, així com els nivells mínims de danys per a ser beneficiaris d'estes ajudes i la seua quantia.
  
Disposicions addicionals
  
Primera
  
Per a aquells titulars d'explotacions no inclosos en els supòsits de l'article 2 i que no comptaren amb cobertura d'assegurança davant de gelades, la Generalitat, a través de la Conselleria d'Agricultura, Pesca i Alimentació, amb caràcter extraordinari i a fi de garantir la renda i la continuïtat de les explotacions, bonificarà els interessos dels préstecs que se sol·liciten amb esta finalitat.
  
Segona
  
Les ajudes que es contemplen en el present decret seran complementàries de les que, si és el cas, establisca l'administració general d'estat. L'import conjunt d'ambdós ajudes no haurà de superar el valor d'assegurament dels cultius afectats.
  
Tercera
  
Aquells expedients de regulació d'ocupació que es pogueren tramitar com a conseqüència de la reducció de l'activitat econòmica tindran la consideració d'ocasionats per força major, amb un informe previ de la Inspecció de Treball i Seguretat Social i autorització de l'Autoritat Laboral.
  
La conselleria competent en matèria d'ocupació traslladarà a l'organisme competent esta consideració, perquè resulten aplicables els efectes previstos en els articles 47 i 51 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, en relació amb l'exempció del pagament de quotes a la Seguretat Social en els supòsits de suspensió i d'atenció a càrrec del Fons de Garantia Salarial de les indemnitzacions en el supòsit d'extinció en els termes previstos en l'article 17 del Reial Decret 505/1985, de 6 de març, d'Organització i Funcionament del Fons de Garantia Salarial.
  
La conselleria competent en matèria d'ocupació prioritzarà aquells projectes que suposen la contractació de treballadors desocupats i que es desenvolupen als municipis més afectats per la pèrdua d'activitat que hagen ocasionat les gelades.
  
Disposicions finals
  
Primera
  
Es faculta el conseller d'Agricultura, Pesca i Alimentació perquè adopte les mesures necessàries per al desenvolupament del present decret.
  
Segona
  
Les ajudes previstes en el present decret constituïxen, per la consideració de les pèrdues de producció ocasionades, una tipologia d'auxili econòmic equiparable a les ajudes destinades a indemnitzar els agricultors per les pèrdues derivades de males condicions climatològiques, en els termes establits per les directrius comunitàries sobre ajudes estatals al sector agrari.
  
Tercera
  
Les despeses necessàries per al finançament de les ajudes previstes en el present decret i a concretar en les seues posteriors ordres de desenvolupament seran a càrrec de les aplicacions pressupostàries 62.74.47.6496.645.37.0 línia T1698 «Protecció de la renda dels agricultors», 02.89.81.6307.529.37.9 línia T1957 «Ajudes reposició béns capital afectats adversitats», 27.39.84.644.275.52.4 línia T3092 «Suport a la subscripció d'assegurances agràries», tenint els crèdits necessaris per al seu abonament la consideració de crèdits per a despeses de reconeixement preceptiu als efectes del que disposa l'article 16 de la Llei 14/2004, de 29 de desembre, de Pressupostos de la Generalitat per a l'exercici 2005.
  
La Conselleria d'Economia, Hisenda i Ocupació habilitarà els crèdits necessaris per a atendre el conjunt de les obligacions reconegudes.
  
Quarta
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 4 de febrer de 2005
  
El president de la Generalitat,
  
FRANCISCO CAMPS ORTIZ
  
El conseller d'Agricultura, Pesca i Alimentació,